Gordhan veroordeel Denel se versoek vir R3 miljardDie wapenvervaardiger Denel het Dinsdag ŉ ekwiteitsinspuiting versoek terwyl hy LP’s op hoogte gebring het met sy prestasie van die afgelope jaar. Die voormalige minister van finansies Pravin Gordhan het egter gesê die maatskappy se finansiële verknorsing word verbind aan sy verhouding met die Gupta-familie, wat ondersoek word oor bewerings van staatskaping. Gordhan het gesê dié bewerings het beleggersvertroue in Denel skade berokken en kontant kan nie die probleem oplos nie. “Die storie oor staatskaping het ŉ impak gehad op vertroue,” het Gordhan gesê, terwyl lede van die parlementêre portefeuljekomitee oor openbare ondernemings reageer het op die finansiële verslag. “ŉ Nuwe raad moet aangestel word met geen e-posse wat aan [die familie] verbind word of besoeke aan Dubai nie. Anders hou ons aan om die uitvoerende finansiële hoof en uitvoerende hoof te vra om die onmoontlike te doen,” het hy bygevoeg. Hy sê binne die huidige finansiële klimaat is dit moeilik om te sien waar fondse vir só ŉ inspuiting vandaan sal kom. Gordhan het vroeër ook genoem dat die weerstand teen hom in sy kapasiteit as minister van finansies, deur Denel-voorsitter Daniel Mantsha oor ŉ vennootskap met ŉ naby Gupta-vennoot, Salim Essa, ongehoord was. “Mnr. Mantsha was in 2016/2017 baie uitgesproke, presies toe die Gupta-e-posse aangedui het dat hy ŉ naby verhouding het met die Guptas, veral toe Denel-Asië in die weegskaal was.” Gordhan het verwys na ŉ poging deur Denel om ŉ vennootskap aan te gaan met Denel-Asië, onder leiding van Essa, maar sonder goedkeuring van die nasionale tesourie – wat uiteindelik die ooreenkoms laat beëindig het. “Geen uitvoerende hoof het nog ooit vantevore ŉ minister gedaag soos hy gedoen het nie, en dit was as gevolg van sy verhouding met die Gupta-familie, wat ŉ impak het op sy geloofwaardigheid.” Mantsha het gesê die breuk tussen die nasionale tesourie en Denel is opgelos, maar Gordhan het gesê LP’s moet die besonderhede weet van hoe dit gebeur het, aangesien dit met die bestuur verband hou – wat ŉ impak het op die maatskappy se finansiële welstand. “Ons praat in die algemeen. Finansiële state kan nie losgemaak word van die kwessies wat ek aangeroer het nie. Ons kan nie ŉ Chinese muur oprig tussen die twee nie.” Volgens dokumente wat by die komitee ingedien is, benodig Denel ongeveer R3 miljard. Odwa Mhlwana, hoof finansiële beampte, het gesê die maatskappy se kontantvloeiprobleem is deels toe te skryf aan krediteure wat ooreenkomste gekanselleer het en die maatskappy gedwing het om “in die afgelope paar maande” R756 miljoen te moet betaal wat aanvanklik vyfjaarlenings sou wees. Dit het die maatskappy se vermoë beperk om verskaffers te betaal. Dié verskaffers eis nou kontant voor aflewering. Mhlwana het gesê die maatskappy se bestellings het tot R19 miljard afgeneem en moet eintlik op R35 miljard wees om seker te maak Denel is ŉ volhoubare maatskappy. “Ons kontantvlakke is absoluut onvoldoende,” het hy aan die komitee gesê. “Dis nog ŉ lang pad voor hierdie maatskappy volhoubaar sal wees. Die winsgrensvlakke moet met tussen 8% en 12% verhoog word.”